### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 10. marts 2021 har vedtaget Magistratens indstilling i overensstemmelse med erklæring fra Tekniks Udvalg af 3. marts 2021.

Enhedslisten de Rød-Grønnes og Dansk Folkepartis byrådsgrupper kunne ikke tiltræde indstillingen.

Endelig vedtagelse af forslag til Lokalplan 1122, Boligbebyggelse ved [adresse], [adresse] samt Tillæg 68 til Kommuneplan 2017.

### Resumé

Lokalplanområdet omfatter ejendommene [adresse] 15 og 17, en del af [adresse] og en mindre del af [adresse]. Baggrund for udarbejdelsen er en henvendelse fra den private bygherre.

Formålet med lokalplanen er at bevare de to eksisterende bygninger, ombygge og udvide dem med 2 etager (samlet 5 etager) mod [adresse] og nedtrappe højden til 3 etager mod de bagvedliggende ejendomme. En del af [adresse] og [adresse] omdannes til nye byrum.

Ejendommene skal anvendes til boliger med erhverv, caféer og mindre butikker i stueetagen mod [adresse].

Lokalplanforslaget er i overensstemmelse med kommuneplanens mål om udvikling indenfor vækstakserne, men rammer for etageantal og bebyggelsesprocent forhøjes, og lokalplanen er ledsaget af et kommuneplantillæg.

Der er indgået en udbygningsaftale med bygherre om omdannelse af en del af [adresse] og [adresse].

Fra 1. oktober til 28. november 2020 var forslaget i offentlig høring. Der indkom 5 høringssvar.

### Indstilling

Det indstilles:

At 1) forslag til lokalplan 1122 vedtages endeligt med de ændringer, der fremgår af indstillingens afsnit 5.8 og 5.9,

At 2) forslag til Tillæg 68 til Kommuneplan 2017 vedtages endeligt med de ændringer, der fremgår af indstillingens afsnit 5.8,

At 3) forslag til udbygningsaftale vedtages endeligt,

At 4) forslag til sammenfattende redegørelse om miljøvurdering vedtages endeligt som den fremgår af indstillingens afsnit 5.9 og

At 5) indsigelser besvares, som det fremgår af indstillingens afsnit 5.7.

### Sagens forløb

03-02-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 08-02-2021 Magistraten

Fremsendes til [adresse] med bemærkning, at Magistraten i mødet den 8. februar anbefaler, at byrådet tiltræder Magistratsafdelingen for Teknik og Miljøs indstilling af 27. januar 2021.

Rådmand Irma Thygesen kan ikke tiltræde med henvisning til parkeringsforhold.

Dorte Iversen kan ikke tiltræde med henvisning til opholdsarealer/grønne områder.

 24-02-2021 [adresse]
Fremsendes til Teknisk Udvalg til behandling i henhold til beslutning i byrådets møde den 24. februar 2021.
 03-03-2021 Teknisk Udvalg

Øivind Svendsen, Agnes Jespersen, Ulf Danielsen, Mimi Henriksen, Osvald Poulsen og Matthias Kjeldsen kunne tiltræde indstillingen i overensstemmelse med Magistratens anbefaling.

Nikolaj Dahl kunne ikke tiltræde indstillingen med bemærkning om, at lokalplanen ikke har sammenhæng med helhedsplanen, som er under udarbejdelse, samt at lokalplanen ikke er i overensstemmelse med kommuneplanen og ikke indeholder tilstrækkelige udearealer.

 10-03-2021 [adresse]
Tilbagesendes Magistratsafdelingen for Teknik og Miljø med bemærkning, at byrådet i sit møde den 10. marts 2021 har vedtaget Magistratens indstilling i overensstemmelse med erklæring fra Tekniks Udvalg af 3. marts 2021.

Enhedslisten de Rød-Grønnes og Dansk Folkepartis byrådsgrupper kunne ikke tiltræde indstillingen.